**DR. STAUB MÓRIC (1842–1904)**

Staub Móric pedagógusként, botanikusként és társadalmi szervezőtevékenységével egyaránt jelentős szerepet töltött be a XIX–XX. század fordulójának Magyarországán.

 Mint pedagógus 1872-től (alapításától) haláláig tevékenykedett a végzett bölcsészhallgatók és tanárjelöltek gyakorlati képzését biztosító mintagimnáziumban, a természetrajzi oktatás vezetőjeként. Módszerének alapelve: a gyakorlati ismeretekből, a megfigyelt tényekből kiindulva, először a diák érdeklődését felkeltve kell eljutni a tudományos ismeretekhez, az elmélethez. Azt tartotta, hogy a jó és lelkes tanár szigorú szabályzatok nélkül is megtalálja a nevelés és tanítás követelte helyes irányokat. Tanítási módszerének a középiskolai tantervben is sikerült érvényt szereznie, miután 1879-ben az Országos Közoktatási Tanács a tantervkészítő bizottság tagjává jelölte, megbízva az „Utasítások” természettudományi részének kidolgozásával.

 Tevékenyen működött az 1878-ban megnyílt Országos Tanszermúzeumban, 1899-től az intézmény igazgatójaként. 1896-ban nagy sikerrel rendezték meg a millenáris kiállítás tanszerbemutatóját, majd a párizsi világkiállításon elért sikerekért Staub királyi elismerésben részesült.

 1873-ban néhány lelkes ember megkezdte a büntetésüket töltő fiatalok oktatását azzal a céllal, hogy kiszabadulva ne váljanak visszaeső bűnözővé. Az Országos Rabsegélyező Egylet jegyzőjeként Staub az oktatás megszervezésével lett megbízva, májustól novemberig maga is ingyen vállalva a tanítást.

 1881-ben megindították a „Magyar Könyvtár” című sorozatot; a vállalkozásnak az volt a célja, hogy a kiadványok előmozdítsák a fog- és fegyházak lakóinak erkölcsi nevelését, és a szélesebb néptömegeknek is tanulságos olvasmányul szolgáljanak.

 Mint a gyakorlati oktatás hirdetője Staub tanulmányi kirándulások szervezésébe fogott, a kirándulások célját így fogalmazva meg: „Szeretheti-e a gyermek anyját, kit sohasem látott, kit nem ismer?… Szeretheti-e az ifjú hazáját, ki annak népét, földjét, szépségét nem ismeri?… Kies hazánk megismerése és a hazaszeretet növelése a cél…”

 Az ismeretterjesztést másként is szolgálta. Még tanító korában a Katholikus Legényegyletben tartott ingyenes előadásokat földrajzból és történelemből, majd 1871–74-ben természettudományos témakörökből esti előadásokat felnőttek számára a budai főreáliskolában, a Vallás- és Közoktatási Minisztérium megbízásából.

 Tudományos munkásságát elsősorban a növénytannak szentelte, vezérlő gondolata a magyar flóra viszonyainak megismerése-megismertetése volt fitofenológiai (a növények időjárás által kiváltott életmegnyilvánulásai és azok periodikus változása), florisztikai (növénytani) és fitopaleontológiai (ősnövénytani) tanulmányok alapján. A fenológia területén elért jelentős eredménye Magyarország fenológiai térképének elkészítése. E munkájáért 1881-ben a Velencében tartott nemzetközi földrajzi kongresszuson éremmel tüntették ki.

 Növénytani kutatómunkája fontos részének tekintette a fosszilis növények gyűjtését, illetve tanulmányozását. A tanulmányaihoz tartozó ábrákat, levéllenyomatokat maga rajzolta. Több szaktudós nevezett el róla új növénynemet és -fajt (Quercinium Staubii, Actinoptychus Staubii…). 1889-ben részt vett a miocén korból származó, megkövesült ipolytarnóci fenyőfaóriás vizsgálatában.

 A Magyar Királyi Földtani Intézet helyiséggel, anyagok és irodalom rendelkezésére bocsátásával támogatta tudományos munkásságát. Az 1900-ban a Stefánia úton megnyitott intézet gazdag gyűjteményét Staub szervezésében állították ki az intézmény múzeumában, melyet a király is meglátogatott.

 Tudományos érdemeinek elismeréséül Staub Móricot 1898-ban a Magyar Tudományos Akadémia levelező tagjává választotta. Akadémiai székfoglalóját 1899-ben tartotta meg „A Cinnamomus genus (fahéjfélék) az ősvilági flórában” című értekezésével.

 A tanítás és a tudományos tevékenység mellett se szeri, se száma azoknak a kulturális mozgalmaknak és társadalmi egyesületeknek, melyeknek munkájába bekapcsolódott. A már említett Országos Rabsegélyező Egylet mellett tagja volt a Jogászegylet bűnügyi bizottságának, alapító tagja a Közegészségügyi Egyesületnek, 1895-től pedig alelnöke a Királyi Magyar Természettudományi Társulat növénytani szakosztályának. 1874-től tagja, 1886-tól első titkára a Magyarhoni Földtani Társulatnak. Választmányi tagja volt a Magyar Földrajzi Társaságnak, tevékenykedett a Balatoni Bizottságban, a Magyar Iskola Egyesületben, a Budapest-Rákosi Közművelődési és Jótékonysági Egyesületben, a Középiskolai Tanáregyesületben, a Szabad Lyceum munkájában.

 Aktívan részt vett a magyar turizmus életre keltésében. Vezetőségi tagja volt a Magyarországi Kárpát-egyesületnek. Társaival megalapították a Magyar Turista Egyesületet, majd 1891-ben annak Budapest osztályát, melynek Staub alelnöke lett (a titkár a szintén csömöri kötődésű dr. Marinovich Imre), céljuk a turisztikailag addig ismeretlen területek felkutatása.

 A kiváló természettudós életében fontos szerepet játszott Csömör. Bár állandó lakóhelye nem a községben volt, hosszú időn keresztül itt töltötte az év nagy részét, és gyermekei is itt telepedtek le.

 Staub Móric váratlanul hunyt el 1904 áprilisában. A csömöri temetőben helyezték örök nyugalomra, temetésén tanártársai, tanítványai mellett számos közéleti személyiség – például báró Eötvös Loránd az MTA, Herman Ottó a földtani intézet képviseletében – is megjelent. Sírját 2009-ben a Nemzeti Sírkert részévé nyilvánította a Nemzeti Emlékhely és Kegyeleti Bizottság.

 Egész életét az a meggyőződés hatotta át, hogy „az egészséges, a vagyonos és a művelt faj biztosítja az állami lét jövőjét”.